Maa- ja metsätalousministeri Jari Leppä (kesk.) on antanut erityisavustajalleen potkut vain reilut puoli vuotta kestäneen työrupeaman jälkeen. Kuva: Joel Maisalmi

Maa- ja metsätalousministeri Jari Leppä (kesk.) on antanut Iltalehden mukaan erityisavustajalleen potkut vain seitsemän kuukauden jälkeen.

Luonnonvara-asioista vastannut entinen erityisavustaja Satu-Marja Tenhiälä sanoo lehdelle, ettei yllättynyt saamistaan potkuista, koska yhteistyö ministerin kanssa ei sujunut.

– Jos ministeri ei pidä koulutetuista naisista ja minä en pidä sovinistimiehistä, niin eihän se nyt ihan match made in heaven ole, Tenhiälä sanoo.

Erottaminen tapahtui maaliskuun lopulla. Leppä on vienninedistämismatkalla Kiinassa eikä kommentoinut Iltalehdelle asiaa.

Erottamisuutisen Iltalehdelle vahvistanut valtioneuvoston kanslian alivaltiosihteeri Timo Lankinen kertoo, ettei Tenhiälää ole muodollisesti irtisanottu, mutta hän palaa MTK:hon hoitamaan kansainvälisiä metsäasioita.

Lankisen mukaan Tenhiälä oli menettänyt ministerin luottamuksen.

Tenhiälä sanoo Lepän alun perin kertoneen haluavansa tehtävään kielitaitoisen, kansainvälisen ihmisen.

Hyvin nopeasti Tenhiälästä alkoi kuitenkin vaikuttaa, ettei ministeri halunnutkaan sellaista ihmistä. Tenhiälän mukaan Leppä eikä pitänyt siitä, että häntä haastetaan.

Iltalehti haastatteli juttunsa taustaksi myös muita Leppään työtehtävissä tutustuneita. He vahvistivat potkut saaneen Tenhiälän määritelmää Lepästä. Heidän mukaansa Lepän puheita voidaan luonnehtia niin, että ne eivät aina ole sopivia tasa-arvon kannalta, Iltalehti kirjoittaa.

Lehden tietojen mukaan Lepän uutena erityisavustajana aloittaisi keskustanuorten ex-puheenjohtaja Teppo Säkkinen.

Uutisen julkaisun jälkeen muun muassa pääministerin erityisavustaja Riina Nevamäki sekä keskustan kansanedustaja Hanna Kosonen kommentoivat Twitterissä, että Leppä on kohtelias mies eikä täytä sovinistin tunnusmerkkejä.

Nevamäki kirjoittaa tviitissään myös, että Lepällä ei myöskään ole "vaikeuksia puhua koulutetun naisen kanssa".